DKR-KABUM-05-CA-016-wylie
<div class="wylie-content"
@#/_dag snang bka' brgyad rig 'dzin zhal lung las/_'jam dpal gshin rje tshe bdag gi dbang bskur bklag chog tu bkod pa zil gnon thugs kyi thig le zhes bya ba bzhugs/
@#/_/sgrib bral ye shes sku can many+dzu shrI/_/srid zhi phyag rgya zil gnon khro bo'i rje/_/bdud dang mu stegs mthar byed der btud nas/_/de sgrub dbang gi cho ga 'dir gsal bya/_/sku de bzhin gshegs rigs 'jam dpal khrag 'thung phyag rgya zil gnon gyi dbang bya bar 'dod pas/_rgyas par spro na sta gon gsum dang*/_dngos gzhi la thun mong rigs dbang lnga bcas bka' brgyad kyi dbang chog ltar sbyar zhing*/_'dir gshin rje rang gi dbang dngos 'chad pa la/_gang du bya ba'i gnas su gzhung mthun gyi dkyil 'khor dbus su rnam rgyal bum pa/_gshin rje'i lha tsaka yongs rdzogs/_sngags byang*/_phyag mtshan/_mnga' gsol gyi chas/_dur khrod dpal chas/_gsang thod bdud rtsi/_rig tsaka_/shel rdo/_mig dar/_mig thur/_me tog_/do ra/_phyag shing*/_zan la mngar gsum chos sman sbyar bas bam chen tsog pur sdod pa'i lag pa bsnol ba la sman raka_/spyi gtsug tu gtor ma/_mar thag dkar dmar gyis rkang lag bcings pa/_mchod rten/_bka' srung las gshin gyi dmar gtor nang du 'khor bzhi/_de rgyab bcu gnyis kyis bskor/_bar du mtheb kyus gtams/_me ri sha khrag gis brgyan pa la/_dar gdugs las gshin gyi tsaka lis brgyan/_nyer spyod mchod pas bskor zhing sman raka gtor ma/_tshogs dkar bgegs chad brtan sogs spyi ltar 'du bya zhing*/_slob dpon gyi mdun du las bum/_thun bzed/_'bru phor/_DA ru/_rdor dril bcas bkod la dngos gzhi'i dbang sgrub khro bo spyi yi las byang gi chings ltar skyabs sems nas gzhal yas khang bskyed pa/_thod pa'i ra ba can/_phyi rol 'khor lo rtsibs bzhi brgyad bcu gnyis/_mgon bo rlon pa'i sogs nas dkyus la 'jug_/gdan bskyed kyi/_/bam las rU tra pho mo bsnol ba yi/_/zhes pa'i mtshams su/_gdan steng rgyu yig hU~M mthing las/_/drug pa rdo rje 'chang chen po/_/rgyal ba kun gyi spyi gzugs can/_/mthing nag zil gnon dregs pa 'dul/_/dbu gsum phyag drug zhabs bzhi bgrad/_/g.yas dkar g.yon dmar dbus mthing zhal/_/'khor lo ral gri rdo rje g.yas/_/be con gtun shing sdigs mdzub g.yon/_/rigs lnga'i khro bos dbu la brgyan/_/dpal gyi chas rdzogs dur khrod brgyan/_/yum ni dmigs med chos kyi dbyings/_/mthing nag tsit+ta b+han dmar stob/_/ye shes bzhi yi sprul pa yi/_/thugs kar ya ma rA dza ni/_/smug nag 'khor lo tsit+ta 'dzin/_/ya ma'i thugs kar dregs pa'i bdag_/ljang nag rdo rje snying phreng 'dzin/_/dregs pa'i thugs kar khyams khang steng*/_/'jigs byed chen po thur du bltas/_/lto ba srid gsum tshe srog 'tshang*/_/spyi gtsug mkha' lding sprul pa 'dul/_/dkar po zil gnon ro nye za/_/phrag gong smug nag 'jigs pa'i khyung*/_/sog khar stag mo ro la rngams/_/nu khar seng ge ral pa sprugs/_/ri rab lta bur brjid pa yi/_/sku la khro rgyal bcu po rdzogs/_/zla gam gsum la sprul pa gsum/_/sku sprul 'chi bdag bye ba sngo/_/gsung sprul srog bdag dmar po brjid/_/thugs sprul tshe bdag mgo dgu pa/_/phyi rim thod pa'i mkhar bzhi la/_/gshed po ya ma rA dza dang*/_/srin po myos byed 'bar ba dang*/_/klu bdud ar+Ya me ru dang*/_/gnod sbyin ral pa tshar dgu dang*/_/de yi phyi rim rtsibs brgyad la/_/phyogs bzhi la ni mon pa bzhi/_/mtshams bzhi la ni bdud bzhi ste/_/de dag yum dang bcas pa'o/_/phyi rim lcags mkhar bcu gnyis la/_/las kyi 'chi bdag bcu gnyis gnas/_/de yi phyi rim bar khyams la/_/pho gshed mo gshed la sogs pa'i/_/sha za king kang ma mo'i tshogs/_/sgo bzhi ru ni rgyal po dang*/_/mgon po bdud dang gnod sbyin bzhi/_/phyi rol 'obs chen bcu drug la/_/'obs srung chen po bcu drug gnas/_/de ltar de dag thams cad kun/_/sems nyid stong pa'i cho 'phrul te/_/chos nyid dbyings las shar bas na/_/bar snang khams kyi 'ja' tshon nam/_/me long nang gi gzugs brnyan bzhin/_/snang la rang bzhin med par gyur/_/zhes pa'i mtshams dbang bskur rgyas btab/_spyan 'dren nas brtsams/_hU~M/_rang byung dkyil 'khor gshin rje yi/_zhes bsgyur/_bsnyen pa/_oM AHhU~M a kro te ka ya mAn+ta ka ha na ma tha b+hany+dza hU~M phaT/_zhes ji ltar 'os pa bzla/_bum pa bskyed bzlas ni/_bum pa rang byung gi gzhal med khang du lha rnams dwangs pa'i mtsho la gza' skar shar ba ltar skad cig gis gsal bar gyur/_rang srog sngags kyi 'od zer gzungs thag la/_/'khril te bum pa'i lha tshogs thugs kar zhugs/_/de dag sku las byang sems bdud rtsi'i rgyun/_/babs pas bum chur dbyer med ro gcig gyur/_/gzungs thag blangs te bzlas pa dang*/_mthar mchod bstod 'od zhu bya/_las thams cad kyi bum par/_pad nyi dregs pa'i gdan gyi steng du khro bo bdud rtsi 'khyil ba ljang nag rgya gram dang g.yon dril bu 'dzin pa khro bo'i chas thams cad kyis brgyan pa rigs kyi bdag po o rgyan za hor ma'i tshul du bzhugs pa'i skur gyur/_rang 'dra'i ye shes pa badz+ra sa ma dzaHsa spyan drangs/_dzaHhU~M baM hoHsa dbyer med du thim par bsam/_oM badz+ra puSh+pe nas shap+ta pra tIts+tsha swA hA'i bar gyis mchod/_dus gsum sangs rgyas thams cad kyi/_/mngags gzhug pho nya'i las mdzad pa/_/khro rgyal bdud rtsi 'khyil ba yis/_/bgegs kyi sbyor ba rgyun chod cig_/oM badz+ra kro d+ha a mr-i ta kuN+Da lI hU~M phaT/_ces ci nus bzlas mthar/_oM AHhU~M gis mchod yon phul la 'od zhu bya/_bdag 'jug gam rig pa'i me tog dor ba ni/_oM badz+ra sa ma ya oM/_AHbadz+ra sa ma ya AH_hU~M badz+ra sa ma ya hU~M/_swA badz+ra sa ma ya swA/_hA badz+ra sa ma ya hA/_zhes dang*/_oM badz+ra kro d+hA sa ma ya s+t+waM/_zhes rig pa'i me tog dor bas/_bdag dang dkyil 'khor pa'i sku gsung thugs phrin las rnams gnyis su med par gyur bar bsam la/_oM/_ye shes rgyal po sku gsung thugs/_/yon tan phrin las rmad po che/_/de nyid du ni mnyam sbyor ba'i/_/phyag rgya chen po bdag sbyor cig_/oM badz+ra sa ma ya hU~M/_oM badz+ra sa ma ya s+t+waM/_oM dz+ra sa ma ya hoH_zhes dang*/_oM/_khro la khros pas zhi mdzad pa/_/thugs rje khro dpal rngams pa'i tshogs/_/'bar ba'i byin rlabs rmad po che/_/da lta nyid du bdag la stsol/_/oM badz+ra kro d+ha sa ma ya s+t+waM/_oM badz+ra kro d+ha sa ma ya phaT/_oM badz+ra kro d+ha sa ma ya hoH_zhes dngos grub bskul zhing bstim mo/_thal mo sbyar bas btud de/_oM rdo rje'i ye shes thob byed pa'i/_/de bzhin gshegs pa thams cad kyi/_/snying po'i dkyil 'khor chen po 'dir/_/bdag gi slob ma 'jug par 'tshal/_zhes gsol nas slob ma gzhug par gnang bar zhu/_zur gsal ltar las gshin gtor chog sbyar/_slob ma khrus bya/_bgegs bskrad/_srung 'khor bsgom pa sngon 'gros/_lo rgyus kyi khyad par/_bde gshegs sgrub pa bka' brgyad la 'jig rten las 'das pa'i sgrub sde lnga/_'jig rten pa'i sgrub tshul gnyis/_so mtshams kyi sgrub pa gcig ste sde brgyad du phye ba las/_'di ni 'jig rten las 'das pa'i sgrub tshul lnga yi thog ma sku de bzhin gshegs pa'i rigs kyi khro bo bcom ldan 'das 'jam dpal gshin rje gshed kyi skor te/_de la rtsa bshad man ngag gi rgyud dang*/_sgrub brnyes slob dpon so sos bkral ba'i bka' bab kyi lam srol mtha' yas pas gangs can 'dir yang snga 'gyur rnying ma la gshed skor rigs lnga/_ye shes las dang 'jig rten gyi gshin rje/_phrin las kyi bye brag rna cha brgyad dang*/_gsar ma la dmar nag 'jigs gsum nang gses bcas byon pa las/_ye shes kyi gshin rje 'jam dpal zhi ba bla med lugs kyi drag sgrub/_'jam dpal sku yi bka' bab slob dpon chen po 'jam dpal bshes gnyen dang*/_slob dpon chen po pad+ma 'byung gnas/_rgya gar khrag 'thung nag po/_drag sngags kyi rig 'dzin shAn+tiM g+har+b+ha/_slob dpon ba su d+ha ra sogs bka' srol zab cing rgya che ba thams cad kyi snying po/_rtsa rgyud zla gsang nag po dang*/_/sdig pa snying 'dzin sogs kyi rgyud don lag len du bsdebs pa sangs rgyas gnyis pa pad+ma 'byung gnas dang*/_gnubs chen sangs rgyas ye shes yab sras las brgyud de lcags 'dra dang lcags sdig sogs kyi man ngag 'bri byang gi shing rta gnyis la yongs su grags pa las/_skabs su bab pa yab gcig 'jam dbyangs dngos tshangs pa lha yi me tog gis phrin las kyi phyag rgya gangs can 'gro ba'i dpal du byon pa'i sngags smyon zil gnon bzhad pa rtsal gyi dag chen chos rgyun gyi ting nge 'dzin gyi rol mo mtha' klas las byon pa'i 'jam dpal gshin rje gshed kyi dngos gzhi'i dbang bskur ba'i thog ma phyi nang gi 'jug pa'i chos rnams zhu ba'i yon du maN+Dal phul/_slob dpon dang dkyil 'khor gtso bo dbyer mi phyed pa la dad mos drag pos thal sbyar me tog dang bcas pas gsol ba 'debs pa 'di yi rjes zlos mdzod/_/bla ma sangs rgyas kun dang mnyam/_/slob dpon la ni skyabs su mchi/_/sgrub pa bka' brgyad 'khor dang bcas/_/lha rnams la yang phyag 'tshal lo/_/mya ngan 'das pa'i grong khyer du/_/slob dpon gyis kyang bdag gzhug gsol/_/lan gsum brjod nas gdong g.yogs ni/_a khaM bi ra hU~M/_me tog phreng ba ni/_oM puSh+pe rat+na ma l+ya traM gyis sbyin/_tshogs zhing mkha' khyab tu sad pas skyabs su 'gro ba 'di'i rjes zlos mdzod/_/bla ma dkon mchog dgongs su gsol/_/bdag ni dus 'di nas bzung nas/_/ji srid byang chub ma thob par/_/skyob pa khyed la skyabs su mchi/_lan gsum/_theg pa chen po'i lam gyi rtsa ba smon pa sems bskyed pa 'di'i rjes zlos mdzod/_hU~M/_dur khrod gsang ba mchog gi dkyil 'khor du/_/bla med byang chub gnas su sgrub pa dang*/_/bde bar gshegs pa'i dngos grub thob bya'i phyir/_/yang dag byang chub mchog tu sems bskyed cig_/bo d+hi tsit+ta u pa ta ya mi/_lan gsum/_'jug pa byang chub mchog tu sems bskyed pas gzhan don khas blang ba 'di yi rjes zlos mdzod/_/ji ltar dus gsum mgon po rnams/_/yang dag byang chub nges mdzad pa/_/de phyir bla med byang chub sems/_/dam pa bdag gis bskyed par bgyi/_lan gsum brjod/_smin byed kyi srog dang rtsa bar gyur pa spyi dang khyad par gyis bsdus pa'i sdom pa dang dam tshig mtha' dag legs par blangs nas tshul bzhin bsrung snyam pas 'di yi rjes zlos mdzod/_/sdom pa yi ni tshul khrims dang*/_/dge ba'i chos ni sdud pa dang*/_/sems can don byed tshul khrims gsum/_/nam yang bdag ni mi spang ngo*/_/rdo rje dril bu'i phyag rgya yang*/_/yang dag nyid du gzung bar bgyi/_/slob dpon bdag kyang gzung bar bgyi/_/nyin re bzhin ni dus drug tu/_/sbyin pa rnam bzhi rtag tu sbyin/_/phyi nang gsang ba'i theg pa gsum/_/dam pa'i chos ni ma lus gzung*/_/sdom pa rnam bzhi rtag tu gzung*/_/bdag ni sdom pa ma lus gzung*/_lan gsum brjod/_nang du gzhug cing phyag bya ba ni/_slob dpon gyi phyag gi rdo rje la 'jus te/_dzaHhU~M ba~M hoH_zhes dkyil 'khor gyi shar sgo'i nang du khrid par mos la/_/dus gsum sangs rgyas thams cad kyi/_/sku gsung thugs kyi bdag nyid mchog_/bde gshegs rgyal ba 'khor bcas la/_/lus ngag yid kyis phyag 'tshal lo/_/zhes brjod de shar sgo nas phyag byas par mos/_de bzhin du phyogs gzhan gsum nas phyag byas par mos te mthar shar sgo'i nang du dbang stegs la/_gtso bo zhal gcig phyag gnyis pa'i nga rgyal la gnas par bsam la/_dam bzhag bzhi yod pa las phan yon gyi sgo nas dam la bzhag pa ni/_rdo rje mgor bzhag la/_/rigs kyi bu mchog tshur nyon cig_/deng khyod bde gshegs 'khor bcas kyis/_/nang du khrid kyis zhugs pa yin/_/slob dpon lung bstan ngas kyang ni/_/bcom ldan 'jam dpal gshin rje yi/_/ye shes khyed la bskyed par bya/_/rnal 'byor bu mchog khyed kyis kyang*/_/de bzhin gshegs pa'i dkyil 'khor gyi/_dngos grub dam pa thob par 'gyur/_/dngos grub gzhan lta smos ci dgos/_/khyed kyis dkyil 'khor ma mthong ba'i/_/drung du smra bar ma byed cig_/gal te smras par gyur na ni/_/dam tshig nyams te dmyal bar 'gro/_/dam tshig ma srung ba'i nyes dmigs bsgrags pas dam bzhag pa ni/_rdo rje snying gar gtugs te/_/bcom ldan sgrub pa 'jam dpal gshin rje ni/_/khyed kyi snying la gzhug pas na/_/gal te tshul 'di smras na ni/_/de ma thag tu dral te gshegs/_zhes brjod/_dam tshig bsrung ba'i dpang po bdud rtsi byin pas dam la bzhag pa ni/_/'di ni khyod kyi dmyal ba'i chu/_/dam tshig nyams na sreg par byed/_/dam tshig bsrungs na dngos grub thob/_/rdo rje bdud rtsi'i chu 'dis 'grub/_/oM badz+ra pany+tsa a mr-i ta ha na ha na u da ka hU~M phaT/_bla ma'i bka' nyan pa'i tshul gyis dam la bzhag pa ni/_rdo rje mgo bor bzhag la/_deng nas brtsams te thams cad du/_/he ru ka dpal nga yin gyi/_/nga yis smras pa bu yis gyis/_/nga la brnyas par byas na ni/_/khyod ni sdug bsngal ma bral bar/_/tshe yi 'du byed byas nas ni/_/sems can dmyal ba chen por lhung*/_zhes brjod/_dbang gi gzhi ye shes dbab pa la gsol ba gdab pa 'di yi rjes zlos mdzod/_hU~M/_bla ma yi dam dgongs su gsol/_/'jam dpal gshin rje'i dkyil 'khor 'dir/_/de ring bdag sogs mched lcam la/_/byin chen dbab la dbang chen bskur/_/zhes lan gsum gyis gsol ba gdab/_slob ma rnams lus gnad chos bdun bcas/_ngag gnad bum can nam rlung rang sor bzhag_/sems kyi rtog pa skad cig kyang ma yengs par dmigs pa 'di ltar bsgom par zhu/_oM badz+ra a mr-i tas bgegs bsang*/_stong pa'i ngang las gru gsum mthing nag zla gam dmar po gsum ldan gyi lte bar e klong chos dbyings rdo rje btsun mo'i mkha' la klu 'bum gnyan khri sa bdag stong sde brgyad phyogs skyong ru dra pho mo ma he glang rgod brgyad pad nyi'i steng du rgyal kun spyi gzugs sku rdo rje 'jam dbyangs drag por khros pa zil gnon phyag rgya chen po g.yas dkar klu 'bum mthong ba'i dug can sbrul 'bum/_g.yon dmar gnyan rwa yi dug can lcang mo khri/_dbus zhal mthing nag sa bdag mche ba'i dug can sbal pa mgo stong rnams za ba/_/g.yas gsum rdo rje 'khor lo ral gri/_g.yon gsum be con gtun shing sdigs mdzub can/_zhabs brkyang bskum du bgrad pas dregs pa can thams cad mnan pa/_dpal dang dur khrod kyi chas kyis brgyan cing*/_khro gtum gar dgu'i gzi byin 'bar ba/_/yum bai ta li snying dang gri thod 'dzin pa gnyis med du sbyor ba/_gtso bo'i thugs kar ya ma rA dza 'khor lo dang tsit+ta/_de'i thugs kar dregs pa phyag na rdo rje rdo rje dang snying phreng*/_de'i thugs kar rus sbal rngam pa mi zan/_spyi bor shel gyi bya khyung*/_phrag gong du khyung mo sngo nag gnyis/_dpung par stag mo mi zan/_nu mar seng ge_/sta zur dug sbrul dang lce spyang ste rgyan gyi lha brgyad khro bcu'i go cha dang bcas gsal ba'i dpral bar oM dkar po/_mgrin par AHdmar po/_thugs kar hU~M mthing gas mtshan pa/_sangs rgyas thams cad kyi sku gsung thugs rdo rje'i rang bzhin du byin gyis brlabs pa dang slob dpon dang dkyil 'khor gyi lha tshogs la mos gus shugs drag tu bskyed pa'i rkyen gyis/_slob dpon dang dkyil 'khor gyi lha dbyer med pa'i thugs ka'i 'od dang snyoms 'jug bde ba'i sgras bskul te/_mkha' khyab kyi rtsa gsum rgyal ba sras dang bcas pa/_sku phyag rgya/_gsung yig 'bru/_thugs phyag mtshan gyi rnam pa kha char bu yug 'tshub pa bzhin byon nas slob ma'i sgo gsum la sib sib thim par bsam la slob dpon gyis dgongs pa'i gding bskyed/_'bebs pa'i rdzas bdun rol mo dbyangs dang bcas pas/_a la la hoH_sa ma ya hoH_sa ma ya s+t+waM:_'phags mchog thugs rje sogs dang*/_oM AHhU~M a kro te ka ya mAn+ta ka ha na ma tha b+hany+dza hU~M phaT/_dz+nyA na a be sha yaH_s+t+waM b+ha ya s+t+waM b+ha ya:_ra ra ra ra/_tsa la ya tsa la ya:_hU~M a he dz+heM:_zhes drag tu bzlas la dbab/_ye shes pa'i byin rlabs kyi rgyun byang chub ma thob kyi bar du sgo gsum la brtan par byas mos shig:_tiSh+Tha badz+ra/_zhes rdo rje mgo bor rgya gram du bzhag_/khyed rnams kyi spyan mig dar gyis bkab ste dkyil 'khor la ltos dang kha dog gang mthong ba bdag la smros shig_/slob ma rnams kyis gang mthong ba zhus pas/_slob dpon gyis las bzhi'i kha dog gang mthong ba de rigs dang dngos grub 'grub par lung bstan/_'grim dkyil bstar la/_/sngar byin pa'i me tog cod pan de nyid rang rang gi tshe rabs sngon nas 'brel ba'i rigs kyi lha gang yin pa la phog par shog cig snyam pas dkyil 'khor chen por dor ba'i mos pas tshig 'di rjes zlos dang bcas te dor bar zhu/_dkyil 'khor lha tshogs drung du bdag mchi yis/_/dpal chen gshin rje'i dkyil 'khor chen po ru/_/dngos grub thob phyir dbus su me tog dor/_/sngon sbyangs las 'phro gang yod der bab shog_/pra tIts+tsha hoH_de ltar phul ba nyid lhag pa'i lhas bzhes te slar yang dbang rtags cod pan gyi tshul du spyi bor bcings pa dang lhan cig dpal chen po ye shes kyi phyag rgya gnyis pa 'phros te spyi bor thim par mos shig_/skabs 'dir spro na me tog gang du bab pa'i rigs dang mthun pa'i dbang ming gdags/_hU~M/_cod pan 'di ni dpa' ba'i rtags/_/smon lam mthun pa'i lhas byin brlabs/_/bar chad kun gyis mi tshugs shing*/_/'khor ba'i skyon gyis mi gos shog_/puSh+pe ab+hi Shiny+tsa maM:_slob dpon gyi thugs ka nas ye shes kyi 'od zer gser gyi thur ma lta bu byung*/_/khyed rang rnams kyi ma rig pa'i sgrib g.yogs mig dar dang lhan cig sangs kyis gsal bar mos shig_/rdo rjes mig 'byed pa'i tshul byas/_/skal bzang khyed la gzhal yas ngas bstan phyir/_/rab tu dga' bar bskyed la gus par gyis/_/ma rig mun sel ye shes mig dbye yi/_/gsal zhing dwangs pas sems can don la ltos/_/oM badz+ra pra be sha ya phaT/_ces brjod cing mig dar bsal/_dkyil 'khor blta bar bskul ba ni/_dkyil 'khor bzang po nyid la ltos/_/shes rab rnam gsum rab tu bskyed/_bde bar gshegs pa'i byin gyis brlabs/_/dngos grub thams cad mngon du 'gyur/_'gro ba rigs drug thams cad la/_/bu bzhin snying rje kun la skyed/_/gsang ba'i chos la dad par gyis/_/zhes brjod nas rten brten pa'i dkyil 'khor rnams rgyas par bstan/_dag pa ye shes kyi spyan thob pa'i mtshon byed lhag pa gzugs brnyan gyi dkyil 'khor rten dang brten pa bum pa la sogs pa'i rdzas rnams bkra lam me mjal ba la brten nas mtshon bya don gyi dkyil 'khor lhag pa ting nge 'dzin gyis sprul pa'i gzhal med khang rdo rje'i rwa gur me dpung gi dbus gru gsum mthing nag zla gam dmar po gsum ldan gyi lte bar e klong chos dbyings rdo rje btsun mo'i mkha' la klu 'bum gnyan khri sa bdag stong sde brgyad phyogs skyong ru tra pho mo ma he glang rgod brgyad pad nyi'i steng du rgyal kun spyi gzugs sku rdo rje 'jam dpal dbyangs drag por khros pa sogs nas rgyan gyi lha brgyad khro bcu'i go cha dang bcas pa'i bar byin 'bebs ltar la/_lhag pa'i bde chen ye shes bzhi'i thod mkhar gyi glo 'bur bzhi la shar du ya ma rA dza/_lhor ya ba ti/_nub tu a ba glang mgo_/byang du ral pa tshar dgu ste ye shes lnga'i rang bzhin rtsa ba'i lha lnga/_tshad med bzhi'i bdag nyid gru chad bzhi ru phyal pa/_til pa/_'phyar ka gwa dmar/_ma ru rtse lnga la gshed chen bcu gnyis kyis bskor ba/_de'i phyi skye mched bcu gnyis dag pa'i lcags mkhar du zla gshed 'chi bdag bcu gnyis/_'obs chen bcu drug tu zhag gshed so gnyis/_phrin las bzhi'i khams la pho gshed mo gshed bdud dang mon pa king kang ma mo'i 'khor tshogs/_bdag tu lta ba dag pa'i lha mgon bdud dang gnod sbyin gyi sgo ba bzhi ste gtso dang 'khor du snang ba de dag kyang rnam 'gyur srid zhi dbyings su za ba'i dus kyi dgra chen po khams gsum skye 'chi srog gi bdag po 'jigs byed gshin rje rol pa'i cho 'phrul du rngams par ston kyang don la 'jam dpal ye shes sems dpa' gcig gi ye shes sgyu ma'i rnam rol gzhi lam 'bras bu'i yon tan ma lus pa lhun gyis rdzogs pa'i bdag nyid chen po gang*/_phyi ras bris kyi dkyil 'khor 'di ni dpes mtshon pa yin gyi don phung khams skye mched thams cad lha'i ngo bor lhun grub tu gnas te phyi nang gzhan gsum dbyer med ngo bo gcig tu rdzogs pa'i don rtogs par mos mdzod/_zhugs pa la mngon par dbang bskur ba'i don du maN+Dal phul/_gsol ba gdab pa 'di'i rjes zlos mdzod/_phyag rdor bdud sde phyer 'thag dbang la/_ho/_bla ma gsang ba'i bdag po la/_/deng nas byang chub ma thob bar/_/snying nas gus pas gsol ba 'debs/_/dngos grub zab mo bstsal du gsol/_zhes bsgyur dgos/_mchan_rdo rje 'dzin pa dgongs su gsol/_/'jam dpal gshin rje'i dkyil 'khor du/_/bum pa'i dbang bskur bstsal du gsol/_/zhes gsol ba btab pas sgos bka' so so la thun mong rigs pa'i dbang lnga sbyor na 'di na bka' brgyad rig 'dzin zhal lung gi dbang ltar shes par bya'o/_mchan _de bzhin gshegs pa rnams kyis dbang bskur ba'i dgongs pa mdzad/_byang chub sems dpa' rnams kyis bkra shis brjod/_sems ma rnams kyis rdo rje'i glu len/_khro bo khro mo rnams kyis bgegs bskrad/_rig pa'i lha mo rnams dang slob dpon lhan cig pas rnam par rgyal ba'i bum pas dbang bskur bar mos shig_/bum pa spyi bor bzhag la/_hU~M/_khrag 'thung 'jam dpal gshin rje gshed/_/gsang ba gsum las byung ba yi/_/bum pa'i dbang bskur chen po 'di/_/skal ldan bu la sbyin par bya/_oM AHhU~M a kro te ka ya mAn+ta ka ha na ma tha b+hany+dza hU~M phaT/_ya ma rA dza ka la sha a b+hi Shiny+tsa maM/_de ltar rnam rgyal bum pa'i dbang bskur bas snod bcud lha dang gzhal yas/_phung po khams dang skye mched/_lha dang lha mor gnas dag ste nyon mongs pa dug lnga sbyangs*/_rigs lnga ye shes mngon du gyur nas nam mkhar bzhugs pa'i dbang lha rnams kyang 'od phung gi rnam pas khyed rang la thim par mos shig_/de dag gis phyi dbang rdzas la brten nas bskur ba'i rjes su/_nang nus pa 'jug pa'i dbang gi slad du dkyil 'khor gyi lha tshogs rnams las mar me gcig las gnyis mched kyi tshul du lha sku phyag rgya'i rnam pa spyi bo nas byon te dbang bskur bar mos shig_/hU~M:_bskal pa me ltar 'bar ba'i dkyil 'khor du/_/lha yi lhar gyur bcom ldan gshin rje'i gshed/_/srid gsum sgrol ba'i dbu gsum zhal ni rngam/_/rgyud drug sgrol mdzad phyag mtshan me ltar 'bar/_/sde brgyad 'dul ba'i dpa' bo'i chas brgyad brgyan/_/dregs pa'i gshed mdzad zil gnon dbang thob shog_/e ka he dun ya ma snying khrag ra ma tsa ya a b+hi Shiny+tsa hU~M/_hU~M:_mi 'gyur mthing nag ma mo kun gyi gtso/_/khams gsum dbang sdud khrag mtsho zhal du gsol/_/zhing bcu sgrol mdzad tsit+ta yab la 'khyud/_/sgrol byed nag mo yum gyi dbang thob shog_/e ka ya ma tra ka rak+sha kro d+hi a b+hi Shiny+tsa hU~M/_hU~M/_smug nag 'jigs pa dregs pa kun gyi gshed/_/log lta'i sbor ba ma lus stobs kyis gdon/_/'khor lo tsit+ta phreng ba phyag na bsnams/_/gsod byed ya ma rA dza'i dbang thob shog_/e ka he du na ya ma rA dza a b+hi Shiny+tsa hU~M/_hU~M/_dregs pa phyag na rdo rje ni/_/mthu stobs rdo rje sdigs mdzub bgrad/_/ljang nag klu gnyan gnod sbyin gzir/_/rdo rje khros pa'i dbang thob shog_/oM badz+ra pA Ni a b+hi Shiny+tsa hU~M/_hU~M/_rus sbal rngam pa mi zan ni/_/rang byung mchod rten lus la brgyan/_/srid pa'i 'khor lo lto na gnas/_/tshe srog khyams dang dbang thob shog_/e ka ma hA b+he ra ka a b+hi Shiny+tsa hU~M/_hU~M/_mkha' lding rgyal po ga ru Ta/_/gshog spu mtshon cha'i 'khor los gtams/_/klu gshed dpa' bo gdug pa gzir/_/bya khyung rgyal po'i dbang thob shog_/e ka ma hA ga ru Ta a b+hi Shiny+tsa hU~M/_hU~M/_khyung mo smug nag klu gnyan sa bdag 'dul/_/stag mo ro zan btsan dang sa bdag 'dul/_/seng ge dkar mos rig 'dzin las la 'dzud/_/dug sbrul nag pos phas kyi rbod gtong zlog_/sprul pa gyad gnon dbang mchog thob par shog_/e ka ma hA ga ru Ta byA g+hr-i tsaN+Da seM ha ro nye ha la a b+hi Shiny+tsa hU~M/_hU~M/_sku yi phyag rgya rol pa las/_/bdud po bye ba dgu khri ni/_/sngo nag lcags chas chu glang chibs/_/'chi bdag nag po'i dbang thob shog_/e ka ya ma he dun ki shan kA la bdud kraM nA ga rak+sha a b+hi Shiny+tsa hU~M/_hU~M/_gsung gi phyag rgya rol pa las/_/sgrol ging srog bdag dmar po ni/_/dmar nag bse chas rta la chibs/_/srog bdag dmar po'i dbang thob shog_/e ka ya ma rak+sha ya ma rA dza a b+hi Shiny+tsa hU~M/_hU~M/_thugs kyi phyag rgya rol pa las/_/ya ma gtum po mgo dgu pa/_/mthing nag dur khrod chas kyis brgyan/_/tshe bdag nag po'i dbang thob shog_/ya ma kro d+ha kA la e ka he dun ya ma rak+sha tri shu tsit+ta a b+hi Shiny+tsa hU~M/_hU~M/_smug nag ya ma rA dza ni/_/sku la dur khrod chas kyi brgyan/_/ma traM ro dbyug 'khor lo bskor/_/yab yum bcas pa'i dbang thob shog_/ya ma rA dza sa do me ya a b+hi Shiny+tsa hU~M/_hU~M/_ser nag smyos byed 'bar ba ni/_/sku la dur khrod chas kyis brgyan/_/ma traM ro dbyug 'khor lo bskor/_yab yum bcas pa'i dbang thob shog_/ya me do ru Na yo da ya a b+hi Shiny+tsa hU~M/_hU~M/_dmar nag ar+Ya dmar po ni/_/sku la dur khrod chas kyis brgyan/_/ma traM ro dbyug 'khor lo bskor/_/yab yum bcas pa'i dbang thob shog_/ya da yo ni ra yak+She ya a b+hi Shiny+tsa hU~M/_/hU~M/_ljang nag ral pa tshar dgu ni/_/sku la dur khrod chas kyis brgyan/_/ma traM ro dbyug 'khor lo bskor/_/yab yum bcas pa'i dbang thob shog_/yak+She ya tsa ni ra ma ya a b+hi Shiny+tsa hU~M/_hU~M/_dung gi mon pa dregs chen seng ge'i gdong*/_/dung gi mon mo bla rkun rngam pa'i gdong*/_/bskul na dgra bgegs bla sems yid gsum 'gugs/_/shar phyogs mon pa yab yum dbang thob shog_/e ka ya ma mon+ta a b+hi Shiny+tsa hU~M/_hU~M/_/lcags kyi mon pa gsod byed stag gi gdong*/_/mon mo nag mo g.yu yi ral pa can/_/bskul na dgra bgegs bla sems yid gsum 'gugs/_/lho phyogs mon pa yab yum dbang thob shog_/e ka ya ma mon+ta a b+hi Shiny+tsa hU~M/_hU~M/_/bse yi mon pa gtum chen dred kyi mgo_/mon mo tshe 'phrog khrag gi ral pa can/_/bskul na dgra bgegs bla sems yid gsum 'gugs/_/nub phyogs mon pa yab yum dbang thob shog_/e ka ya ma mon+ta a b+hi Shiny+tsa hU~M/_hU~M/_gser gyi mon pa srog gshed khyung gi mgo_/mon mo bla rkun snying la gzer 'debs ma/_/bskul na dgra bgegs bla sems yid gsum 'gugs/_/byang phyogs mon pa yab yum dbang thob shog_/e ka ya ma mon+ta a b+hi Shiny+tsa hU~M/_/hU~M/_/he le khyab pa shar gyi bdud/_/nag mo mi zan snying rkun ma/_/srog gcod bdud po yab yum dbang*/_/skal ldan 'di yis thob par shog_/e ka ya ma bdud traM kA la a b+hi Shiny+tsa hU~M/_hU~M/_nag po 'dzum med lho yi bdud/_/nag mo me thogs snying 'byin ma/_/srog gcod bdud po yab yum dbang*/_/skal ldan 'di yis thob par shog_/e ka ya ma bdud traM kA la a b+hi Shiny+tsa hU~M/_/hU~M/_so bdar 'khrigs pa nub kyi bdud/_/nag mo khrag skyug snying gzer ma/_/srog gcod bdud po yab yum dbang*/_/skal ldan 'di yis thob par shog_/e ka ya ma bdud traM kA la a b+hi Shiny+tsa hU~M/_hU~M/_ral pa spyir bcings byang gi bdud/_/nag mo smyos byed dbugs sdud ma/_/srog gcod bdud po yab yum dbang*/_/skal ldan 'di yis thob par shog_/e ka ya ma bdud traM kA la a b+hi Shiny+tsa hU~M/_/gnyis pa gsung nus pa ster bar byed pa sngags kyi dbang ni/_dpon slob gnyis ka lhar gsal ba'i thugs ka'i sa bon las sngags kyi phreng ba mar me gcig las gnyis mched ltar bla ma'i zhal nas byung ste slob ma'i mgrin pa'i lam du brgyud snying ga'i sa bon mthar 'khod pas gsung gi byin rlabs ma lus pa rgyud la zhugs par mos la/_sngags 'di'i rjes zlos mdzod/_oM AHhU~M a kro te ka ya mAn+ta ka ha na ma tha b+hany+dza hU~M phaT/_lan gsum bzla/_/gsum pa thugs phyag mtshan gyi dbang ni/_slob dpon gyi thugs ka'i 'od kyi ye shes kyi lha tshogs rnams kyi thugs rgyud bskul/_sangs rgyas thams cad thugs phyag mtshan gyi rnam pa bsam gyis mi khyab par 'dus/_de nyid slob ma'i snying gar thim par bsam la/_hU~M/_'khor ba dral byed 'khor lo dang*/_/nyon mongs gcod byed ral gri dang*/_/chos dbyings skye med rdo rje yis/_/sku gsum mnyam pa'i dbang thob shog_/e ka ya ma tsakra khang+ga badz+ra a b+hi Shiny+tsa hoH_bam chen tsit+ta gru gsum gyi gdan du 'jam dpal phyag rgya zil gnon rtsa ba'i lha drug rgyan lha brgyad/_sprul pa gsum/_gshed chen bzhi/_mon bdud yab yum/_'chi bdag bcu gnyis/_'obs srung sha za king kang ste dkyil 'khor yongs rdzogs gsal bar byin gyis brlabs pas yon tan gyi dbang dang dngos grub ma lus pa thob par mos shig_/hU~M/_/dpa' brtul sngags kyis byin bskyed pa'i/_/bam chen ro la mnyam par rol/_/rdo rje 'dzin pa'i dbang thob nas/_/bde chen mnyam nyid rtogs par shog_/e ka ya ma ma hA mAM sa a d+hi pa ta sid+d+hi a b+hi Shiny+tsa hoH_bam gyi phyi rgyud kyi lha thams cad tsit+ta'i dkyil 'khor la 'dus/_de yang dwangs ma lnga'i thig le la 'dus/_de slob ma'i snying gar 'ub kyis thim par gyur par bsam la/_bam de ye shes lnga'i ngo bor byin rlabs dang dngos grub dpag tu med par bsam la dum bur bgos te gdong pa/_kha mig_/mgo bo/_lus kyi cha shas te dme ba lnga po cung zad re 'jog la gsang dbang skabs dbang rdzas la bsre/_'phros thams cad slob mar ster la/_des bam chen gsang ba'i dbang bskur ba thob/_'jam dpal gshin rje gshed po'i las dang dngos grub mtha' dag sgrub pa la dbang ba yin pas/_deng nas brtsams te phrin las bzhi dang grub pa chen po brgyad/_khyad par zil gnon phyag rgya chen po mchog gi dngos grub mngon du byas nas sems can rnams la gnas skabs dang mthar thug gi phan bde'i dpal yon ster ba la brtson par gyis shig_/lnga pa dkyil 'khor yongs su rdzogs pa srung ba stobs chen pu ri'i dbang bskur bas phrin las kyi dbang dang byin rlabs thob par mos shig_/chos sku 'gyur med mchod rten 'di/_/longs sku bde chen zil gnon bzhugs/_/sprul sku 'khor tshogs bsam mi khyab/_/skal ldan khyod la dbang bskur bas/_/rdo rje'i mkhar du bsrung ba dang*/_/nam mkha'i mthongs su bshig pa dang*/_/ri rab rtse la bsad pa dang*/_/ri thang mtshams su bzlog pa dang*/_/rgya mtsho'i gting du mnan pa dang*/_/dreg pa tsit+ta dkrugs pa ste/_/las drug 'khor lo bskor ba yi/_/dbang rnams khyed kyis thob par shog_/oM sarba ta thA ga ta kA ni kA ya a b+hi Shiny+tsa hU~M/_mchod rten spyi bor bzhag_/des bka' rdzogs mchod rten gyi dbang bskur ba thob/_/gshin rje gshed po'i phrin las kyi 'khor lo phyogs med du bskor ba la dbang ba yin pas/_srung ba dang zhi ba'i las kyis rjes su 'dzin pa dang*/_zlog bsad mnan dkrugs dbye bskrad rengs rmongs la sogs pas gdug pa can tshar gcod pa'i phrin las rtag tu sgrub par gyis shig_/lnga pa mtha' rten dbang la gnyis su yod pa las/_dang po bstan srung mthu'i dbang gi don du dmigs pa 'di ltar mdzod/_rang nyid 'jam dpal gshin rje'i gshed du gsal ba'i mdun du gshin rje'i zhing khams 'jigs su rung ba'i dbus su thod mkhar srid pa'i rtse mor slebs pa/_khrag zhag 'bab pa'i nang du dbus su 'khor lo rtsibs brgyad pa lte bar pad nyi'i steng du dgra bo gan rkyal kha sbub tu brdzis pas ma he'i steng du yaHlas gshin rje b+he ba satwa nag po shin tu khros shing spyan gsum pa zhal gdangs pa las me 'bar zhing kha nas khrag 'dzag pa/_mche ba gtsigs shing ljags glog ltar 'khyugs pa dbu skra smin ma sma ra dmar ser 'bar ba/_g.yas be con 'phyar zhing g.yon gnam lcags kyi 'khor lo bskor ba/_mi lpags kyi stod g.yog dang stag lpags kyi sham thabs can/_rus pa'i rgyan drug_/rgyu ma/_dug sbrul/_khrag gi thig les brgyan pa/_zhabs gnyis ma he la zhon nas stong gsum nyul ba/_g.yon du b+h+yoHlas yum gtum mo dug hrul ma nag mo shin tu khros shing gri gug dang thod khrag 'dzin pa las kyi rlung dmar la zhon pa/_gnyis ka'ang me 'bar ba'i dbus na bzhugs pa/_de'i phyi rol du gshed chen sde bzhi 'chi bdag bcu gnyis dregs pa'i dmag tshogs kyis bskor ba/_de thams cad kyi spyi bor oM/_mgrin par AH_snying gar hU~M/_hU~M las 'od zer rnon po lcags kyu lta bu 'phros pas/_lho phyogs rim pa bdun gyi sa 'og nas 'chi bdag gshin rje'i rgyal po 'khor dang bcas pa skad cig gis lhags par gyur bar bsam zhing*/_spyan drangs pa ni/_hU~M/_lho phyogs gshin rje'i 'jig rten gyi:_'jigs su rung ba mun pa'i klong:_dregs pa kun gyi shan khang nas:_las byed gshin rje'i 'khor dang bcas:_bdag gis dad pas spyan 'dren na:_sngon gyi khas blangs dam bca' bzhin:_ma thogs rings pa'i tshul gyis ni:_dgra bgegs 'dul phyir gshegs su gsol:_e ya ma rA dza sa pa ri wa ra badz+ra sa mA dza dzaHhU~M ba~M hoH_zhes pas spyan drangs la/_dam bzhag ni rdo rje spyi bor bzhag dam chu ljags la byin par mos te/_hU~M/_sngon tshe 'jam dpal gshin rje yi:_spyan sngar zhal bzhes dam bcas ltar:_bcol ba'i las rnams sgrub par mdzod:_gal te dam las 'das pa na:_dus gsum rgyal ba'i bka'i chad pas:_khyod kyang nyams par gdon mi za:_oM ya ma rA dza sa ma ya rak+sha hU~M zhes dam la bzhag_/mchod gtor 'bul ba ni/_hU~M/_las mdzad gshin rje 'khor bcas la:_gdug pa'i dgra bgegs bsgral ba yi:_dmar chen khrag dang dbang po lnga:_tshil chen gsur dud zhun chen me:_mkhris chen bdud rtsi sman gyi bcud:_sha khrag dmar gyi gtor ma sogs:_'dod yon longs spyod bsam mi khyab:_bdag cag dad pas 'bul lags na:_bstan pa srung phyir bzhes su gsol:_oM ya ma rA dza sa pa ri wA ra ar+g+haMnas shap+ta'i bar dang*/_ma hA pany+tsa a mr-i ta khA hi/_ma hA rak+ta pU dza khA hi/_zhes 'bul/_bstod pa ni/_hU~M/_khrag 'thung gshin rje gshed po yi:_bka' nyan 'jigs byed ma rungs pa:_khams gsum skye 'gro'i srog gi bdag:_rdzu 'phrul che zhing mthu dang ldan:_bstan pa srung mdzad dam tshig can:_nyams pa sgrol ba'i gshed po che:_dge sdig shan 'byed dpa' bo mdzad:_rdo rje 'dzin pa'i pho nya ba:_las mdzad nag po khyod la bstod:_gtum drag bzod par dka' ba'i gzugs:_dbyug pa phyar zhing thod khrag 'dzin:_dur khrod 'jigs pa'i chas kyis brgyan:_drag shul chen po'i gar stabs kyis:_srin gyi ma he khros pa brdzis:_yum chen gtum mo dug hrul ma:_bka' nyan pho brgyad mo brgyad sogs:_las byed gshin rje'i tshogs kyis bskor:_sa gsum kun la mnga' mdzad pa'i:_drag shul chen po khyod la bstod:_de nas slob dpon gshin rje gshed du gsal ba la gus 'dud dud pa byas pas/_de'i thugs ka'i 'od kyis mdun bskyed kyi thugs rgyud bskul te/_srung ma 'khor dang bcas pa la gnyer gtad par mos shig_/gtor ma lag tu gtad de/_ho/_'chi bdag gshin rje'i rgyal po 'khor bcas tshogs/_/slob ma 'di yi bran du gtong byed na/_/'jam dpal khro bo'i dam tshig gnyan po rnams/_/dran par mdzod la bcol ba'i las kun sgrubs/_/khyad par bsad mnan gtad sel smyo rengs rmongs/_/byed dkrugs sdeb gshor hom zor rlung 'khor sogs/_/gnag pa'i mthar thug mngon spyod drag po'i las/_/thogs pa med par 'grub pa'i phrin las mdzod/_/ya ma me da k+She rA dza sa do ru Na yo ni ra ya tsa ni hU~M phaT/_a b+hi Shiny+tsa AH_zhes brjod/_khrag 'thung 'jam dpal gshin rje bka' yi pho nya chen po 'chi bdag las kyi gshin rje yum gtum mo dug hrul nag mo 'khor gyi gshin rje sde dpon brgyad/_lo zla zhag gshed la sogs pa ma rungs pa'i dmag tshogs 'khor dang bcas pa rnams kyis/_chos sku kun tu bzang po/_longs sku 'jam dpal zhi khro/_slob dpon 'jam dpal bshes gnyen/_sprul sku pad+ma thod phreng*/_phung byed shAn+tiM gar+b+ha/_bal po ba su d+ha ra/_gnubs chen sangs rgyas ye shes/_mkha' 'gro ye shes mtsho rgyal/_lo chen bai ro tsA na/_khrag 'thung zil gnon bzhad pa rtsal nas bdag cag gi dpal ldan bla ma dam pa'i bar du byon pa rnams kyi bka' dang dam las ma 'da' bar/_spyir sangs rgyas kyi bstan pa srungs/_dkon mchog gi dbu 'phang bstod/_dge 'dun dang chos kyi rgyal srid skyongs/_snod kyi dge bcu sgrubs/_bcud kyi phan bde spel/_gdug pa can gyi gnya' non/_dam tshig can gyi sdong grogs mdzod/_thar 'dod kyi re ba skongs/_phan sems can gyi phrin las sgrubs/_khyad par rdo rje'i slob ma'am rigs kyi bu 'di'i sdang ba'i dgra thul/_gnod pa'i bgegs choms/_nad dang nyer 'tshe sel/_tshe dang bsod nams spel/_dpal dang grags pa sgrubs/_dbang phyug dang gzi brjid bskyed/_chos nor dang longs spyod spel/_mnga' ris dang chos srid skyongs/_dngos grub kyi bsam pa sgrubs/_phrin las kyi re ba skongs/_mdor na byang chub ma thob kyi bar du lus dang grib bzhin du 'grogs te phun sum tshogs pa'i bsam sbyor thams cad yid bzhin du 'grub pa'i phrin las g.yel med du sgrub par mdzod cig_/ces byas la gtor ma'i lha slob ma la bstims nas gnyis med kyi dgongs pa bskyang du bcug_/spyi bor rdo rje bzhag lcer bdud rtsi blud de/_sarba pany+tsa a mr-i ta brjod cing gtor ma la'ang bran nas dam bsre'o/__/gong du thun mong rigs dbang lnga sbyar na 'dir rdo rje slob dpon gyi dbang bka' brgyad ltar sbyar dgos so/__/gnyis pa gsang ba'i dbang gi don du maN+Dal phul/_gsol ba 'debs pa 'di yi rjes zlos mdzod/_hoH_/bla ma yab yum gsang ba'i bdag_/gsang ba'i dkyil 'khor bdag la ston/_/bde ba chen po'i dngos grub nod/_/gsang ba'i dbang chen bskur du gsol/_/lan gsum gsol ba gdab/_'bru gsum brjod cing gdong g.yogs bcings/_slob dpon 'jam dpal gshin rje gshed du _rta mgrin la/_rta mgrin du _mchan/_gsal ba'i gsang gnas hU~M las rdo rje hU~M gis mtshan pa nor bu'i rtsa bar oM/_rtse mor phaTaHdang bcas pa/_phyag rgya yum gzi ldan mar b+he ta li gsal ba'i mkha' AHlas pad+ma AHsa mtshan pa/_oM sarba ta thA ga ta ma hA a nu rA ga na badz+ra swa b+hA wa at+ma ko\u0f85 haM/_'jam dpal ya man+ta ka yab yum snyom par zhugs pa'i dga' ba'i sgras phyogs bcu'i sangs rgyas dang byang chub sems dpa' thams cad spyan drangs zhal du zhugs/_thugs rjes su chags pa'i mes 'od du zhu/_yum gyi mkhar babs pa thod chang bdud rtsi sbyar ba dang bsres nas slob mar byin te/_/bla ma lha tshogs yab yum rnams/_gnyis med sbyor ba'i byang chub sems/_/skal ldan ngag la dbang bskur bas/_/bde chen gsang ba'i dbang thob shog_/oM sarba pany+tsa a mr-i ta ma hA su kha a b+hi Shiny+tsa a be sha ya a aH_zhes byin pas slob mas kyang*/_a ho ma hA su kha/_/da ni sangs rgyas kun dang mnyam/_/bdag ni bsod nams skal pa che/_/yon tan kun gyis bdag brgyan te/_/badz+ra he ru'i bdag nyid do/__/zhes brjod pas myang*/_des lus gang bas ngag gi nyes pa dag nas gsung rdo rjer gyur par bsam la/_mig dar bkrol/_yum gyi b+ha ga nas gsang ba'i dbang thob pas rang byin gyis brlabs pa sgom pa la dbang zhing*/_lam lnga las mthong ba'i lam sa dang po'i rtogs pa skye ba'i mthu dang ldan par byas la/_des ngag gi dri ma dag ste longs spyod rdzogs pa'i sku 'grub pa'i rten 'brel 'grig go_/gsum pa shes rab kyi dbang la maN+Dal phul/_gsol ba 'debs pa 'di'i rjes zlos mdzod/_/gnyis med ye shes bde chen po/_/mkha' 'gro sgyu ma bde mchog bde/_/brten na gnyis med bde ba bskyed/_/'khor lo gnas bzhir dbab bzung bzhi/_/bde chen chos nyid rtogs par shog_/ces phyag rgya'i dkyil 'khor ma mthong ba rnams kyis mig dar bcings la/_oM AHhU~MH_a ho su kha b+hany+dza mo k+Sha ho/_zhes gzungs ma slob mar gtad de/_slob ma 'jam dpal ya mAn+ta ka _rta mgrin du _mchan/_gsal ba'i gsang gnas hU~M las rdo rje hU~M gis mtshan pa nor bu'i rtsa bar oM/_phyag rgya yum b+he ta li gzi ldan mar gsal ba'i mkha' gsang AH las pad+ma AHsa mtshan pa/_yab kyi rdo rje nor bu'i rtsa bar rtsa gsum 'dus pa'i rtsa g.yas la oM dkar po/_g.yon la AH dmar/_dbus su hU~M mthing ka rtse mor phaT yig ser por bsgom/_snyoms par zhugs pas khams kyi dwangs ma rnams 'khor lo bzhir rim pa bzhin dga' ba/_mchog dga'/_khyad dga'/_lhan skyes kyi dga' ba rnams rgyud la skyes nas slar yang rlung 'pho med dam pa'i mas brten gyi dga' ba bzhi ngo sprad de lus dkyil mthong ba'i brdar gdong g.yogs bkrol/_de ltar phyag rgya brten nas bde stong gi ye shes skyes pas kun rdzob byang chub sems kyi dkyil 'khor du shes rab dang ye shes gnyis kyi dbang dkyil 'khor lo bsgom pa la dbang*/_lam lnga las rgyu yi theg pa'i mthar phyin lam kun tu 'od kyi rtogs pa skye ba'i mthu dang ldan par byas/_des yid kyi dri ma dag ste chos sku 'grub pa'i rten 'brel 'grig go_/bzhi pa rig pa'i ye shes bde chen lta ba spyi 'byams tshig gi dbang bskur ba la maN+Dal phul/_gsol ba gdab pa 'di'i rjes zlos mdzod/_hoH_/gsang chen rol pa'i gzhal yas 'dir/_/bka' drin bsam 'das bla ma la/_/sgyu sogs rab spangs me tog 'bul/_/yang dag snying po bstan du gsol/_/lan gsum gsol ba gdab/_dbang gsum pa'i dpe las byung ba'i ye shes kyis mtshon byed byas nas don gyi 'od gsal ngo sprad pa'i phyir bde stong gnyis med mtshon pa'i rdor dril lag tu gtad/_stong gsal rig pa'i ye shes man shel mig tu bstan te brda mtshon nas ngo sprad pa ni/_hU~M/_/sems nyid ka dag lhun rdzogs don/_/snang stong zung 'jug sgyu ma'i sku/_/gnyis med 'dzin grol sprul pa'i sku/_/yang dag nges don rtogs par bgyi/_dz+nyA na pany+tsa d+harma kA ya a b+hi Shiny+tsa a aH_khyod kyis dbang bzhi pa rig pa'i ye shes tshig gi brda sprad pa la brten nas thob pa'i lam rang byung gi ye shes phyag rgya chen po sgom pa la dbang zhing lam lnga las 'bras bu'i theg pas mthar phyin lam/_bcu gsum rdo rje 'dzin pa'i theg pa'i rtogs pa skye ba'i mthu dang ldan par byas la/_des lus ngag yid gsum gyi dri ma bag chags dang bcas pa thams cad dag ste/_ngo bo nyid sku thob pa'i rten 'brel 'grig go__/ces brjod/_btang rag gi maN+Dal phul/_rjes chog ni/_lhag ma/_chad tho/_brtan skyong*/_dkyus bzhin bya/_dkyil 'khor gyi lha la mchod bstod nongs pa bzod par gsol/_rten la brtan bzhugs bya/_smon lam shis brjod sogs rgyas par bya'o/__/'pho bcas srid pa'i rgyu 'bras ltar snang la/_/'gyura~M meda~M ye shes phyag rgyas zil mnan pas/_/tshe 'chi srog gi bdud bcom thega~M mcho~Mg gi_/bstana~M pa'i~M smin byed rgyala~M mtshana~M dza yan+tu/_'jam dpal gshin rje tshe bdag gi sgrub thabs dbang dang bcas pa'i le'u tshan no//__//